Warkokin wuru-wurun wankiya - Aminiya
Warkokin wuru-wurun wankiya
By Dodorido >> turakundodo@yahoo.com | Published Date Nov 30, 2018 17:58 PM
Jona-tantin jirgiya
Jagwalgwalon jagaliya
Jajjagen jerengiya
Jimamin jar miya
Juwa-juwar jan-jikin jinya
Wa-ka-ci-ka-tashin waskiya
Warwarar wariya
Wukar waftar wukiya
Dama-damar danne dukiya
Daddako dakin daukakkiya
Dirkaniyar tsiya
Dari-darin damarar dawainiya
Dokin damfara mutan Haurobiya
Kundin jona-tanti
Kakarin cin kwakwameti
Kasar kwamin-titi
Kariyar kareti
Ki fadin daga sauti
Ina bayanin ’yan sane
Ko sai an yi zane-zane
Nasan kana sane
Nauyinka ka kankane
Batun Mace-da-zane
Ko Samun-Bom-da-sauki
Tsaro ya samu tarnaki
Barade sun yi halin na-ki
Jama’a an banki buki
An yi ta lakaki
Bambamin Bobon kin bokoko
Miyagu na ta’adi a loko
Shagaban Gudun-loko
Talaka ya rasa na-koko
Akai ta nunke gawa a akoko
Dundumin dama-damar damo
Uwargida ta gaza nadin gammo
Uwargada kankambarta tai amo
Jiga-jigan danboto sun yi lamo
Babu mai ce wa baragurbi a kamo
Wuru-wurun-Bebe
Namijin fara babe
Shawagin kan masu sassabe
A mayar da wuka a kwabe
A daina lalube-lalube
Zazzabin zabe-zabe
Karume-karumen karbe-karbe
Shan kunun kurbe-kurbe
Kumbiya-kumbiya a kebe
Tonon silili ne a tube
Make-maken makaho
Bai ganin shawagin shaho
Boyayyun matsabbai a sanho
Ba a biyan lanho
Huhun ma’ahu hohoho
Kai wa tsama
A zabi-sonka babu kima
Batunka babu makama
Akwai dai sha’awar gulma
Danboto ne alama
Rumfar ’yan zalama
Masu kwakwar kwalama
Sui ta dama-dama
Har su afka duma
Tsintsiya ce dama-dama
Kai da dama
Tunda Baba ya kama
Ai ta rikon ragama
Da dakile karfin rigima
Ba masu takama
A dandalin sandar sunguma
Inda ake ta fama
Da samarin ragamar rakuma
Kirinkin akalar fankama
Walle-walle a faifai
Wala-walar kamfai
Kwaramniyar kuffai
Lullubin laftun littattafai
Ko kidan garmahon faifai
Cikin watan Noman-Baba na shekara ta dubu karamin lauje da sili da madambaci, yayin da Baban-burin-huriyya ke ta fafutikar ganin Haurobiyawa sun himmatu ka’in-da-na’in wajen fardar garka da gayauna, shi kuwa tsohon shagaban GUDUN-LOKO DA JONA-TANTIN mulkin mulaka’un danboto da sanda jirge sai faman SUKA-DA-BURTSATSEN BATUTUWA yake ta BAMBAMI BUTU-BUTUN BABATU a WARKOKIN WURU-WURUN WANKIYA, inda ya kwata WATSATTSAKEN WASIKAR WASKIYA, irin wadda su Baba-Ojo mai gonakin Ottawa da Baban burga da baragada na tsaunin Mina-mina a Jihar Ni-na-ja suka taba kwatawa a banan nan.
Ganin Gwamnatin Baban-burin-huriyya da ke jan ragamar Haurobiyawa, don kawar da mummunar rigima ta ki yarda ta shiga TATTAKIN TAKUN TUDUNKAR TANKIYA, wajen mayar da martani kan sukar lamarin da Gwanin Gudun-loko ya yi wa Farfesa Ja-gaban zabin-sonka, shi ya sa wannan farfajiya ta nusar da al’umma dabarbarun watsattsake da fallen shafukan mujallu da makalu da wagagen littattaffai ba za ta yi wata kakkausar suka ga tsohon Shugaban Haurobiyawa ba. Sai dai wani HANZARIN HAWAINIYA BA FALLE FADEN KOLON DODON KODI BA, muna masu ankarar da tsohon Shugaban Kasar nan kan lallai ya himmatu wajen faskaren ma’anonin fannonin da ya fi kwarewa, musamman lamuran da suka shafi kamun TAWADA DA RAJIYA da sauran nau’ukan manyan kifayen da suka saba da WUTSIL-WUTSIL da WUTSILA GUDI-GUDI A MALIYA.
Haurobiyawa wanda duk ya ki jin BARI, to ba ya taba yin hannun riga da HOHO ba.
Wai shin ’yan makarantar Dodorido idan har wadanda suka fasko kiren karairayin da Shagaban Gudun-loko da Jona-tantin mulki ya baza a sabon kundinsa, musamman in an yi la’akari da TSANTSAMEWAR TSAMAR DA YA YI WA UBAN-MAMA: JIKAN KENYAWA, JAGORAN AMURKAWA, ai sai a yi masa martani da WURURUN-BEBE, har ma wadansu su ce ya kasura ya zama BABE NAMIJIN FARA.
Batun ingarman karafunan titin tarragon kwangirin layin dogo, ba tare da lakakin jan kafar hannayen agogo ba, ina batun ’yan sane, wadanda suka yi kane-kane wajen wawushe lalitar kasa, tun kafin al’umma su yi aune. Mun dai fasko baragurbin al’umma irin su MACE-DA-ZANE da SAMUN-BOM-DA-SAUKI , wadanda suka kara ta’azzara bambamin bama-baman haramta BOBO DA KWAMBON BOKOKO, inda suka haifar da tarnaki a GABASHIN AREWATAWAN HAUROBIYA, musamman Jihar Bararon-nono da ke Babban birnin Alan-guburo. Kai a zamanin mulkin mulka’u na Jama’iyya mai dan boto da sanda jirge, ’YAN MATAN JABA DA SAMARIN KUSU sun samu walwalar tsuwurwurta wala-walar wulwulawar walankeluwa lakume dukiyar Haurobiyawa.
’Yan makaranta mu kyale tsohon Shagaban Kasar nan ya wancakalar da sabon kundinsa, domin masu nazari, sun tabbatar da cewa mawallafin ya yi rawar dan mazari ko da kiren kanzon kurege ya kattaba domin an samu tabbatacin cewa bai yi cikakken bin kadin lamuran da ya bijiro da su ba. Wadansu ma cewa suka yi bai ma karanta watsattsakensa ba.
Ko ma dai mene hakikani lamari mu yasar da sabon Kundin Gudun-loko da Jona-tantin mulki. Ka da mu sake mu baza wadannnan warkoki ko da a MAKARANSUWA, don gudun yada JUHALA! Muna fatan zai ci gaba a dundume kururu da GAJALA, har ya samu ya sakata ya WALA ya yi ninkaya acikin KWALLA, yai ta zubar da KWALLA bayan an ci masa KWALA!